KIRJALLINEN KYSYMYS E-0744/00 esittäjä(t): Daniela Raschhofer (NI) komissiolle. Tuki etelätirolilaisille, joille italialaiset tuomioistuimet ovat langettaneet tuomioita Euroopan ihmisoikeussopimuksen määräysten vastaisesti.



Virallinen lehti nro 046 E , 13/02/2001 s. 0036 - 0037



KIRJALLINEN KYSYMYS E-0744/00 esittäjä(t): Daniela Raschhofer (NI) komissiolle (13. maaliskuuta 2000) Aihe: Tuki etelätirolilaisille, joille italialaiset tuomioistuimet ovat langettaneet tuomioita Euroopan ihmisoikeussopimuksen määräysten vastaisesti Italiassa tuomittiin 1960-luvulla Etelä-Tirolin asukkaita elinkautisiin vankeusrangaistuksiin, joita kärsitään vieläkin. Tämä koskee erityisesti niitä, jotka italialaiset tuomioistuimet tuomitsivat väkivaltarikoksista syytettyinä elinkautiseen vankeusrangaistukseen ilman että syytetyt olivat oikeudenkäynnissä läsnä. Itävallassa suoritetut yksityiskohtaiset tutkimukset ja oikeudenkäynnit, joihin oli kutsuttu osallistumaan myös italialainen osapuoli, ovat kuitenkin osoittaneet aukottomasti, että syyte väkivaltarikoksista oli jokaisessa yksittäistapauksessa perusteeton. Saksan liittotasavallan korkeimmat oikeusasteet (Bundesverwaltungsgericht ja Bundesgerichtshof) sekä Itävallan tasavallan hallinto-oikeus (Verwaltungsgerichtshof) ovat tulleet siihen tulokseen, että nämä italialaisten tuomioistuinten Etelä-Tirolin tapaukset rikkovat Euroopan ihmisoikeussopimusta. 1. Mihin toimiin komissio aikoo ryhtyä, jotta Italia saadaan kumoamaan etelätirolilaisille aktivisteille 60-luvulla langetetut ihmisoikeuksia loukkaavat tuomiot? 2. Onko komissio tarvittaessa valmis viemään asian Euroopan yhteisöjen tuomioistuimen ratkaistavaksi? António Vitorinon komission puolesta antama vastaus (12. toukokuuta 2000) 1. Euroopan unionista tehdyn sopimuksen 6 artiklan (ent. f artiklan) 1 kohdan mukaan unioni perustuu jäsenvaltioille yhteisiin vapauden, kansanvallan, ihmisoikeuksien ja perusvapauksien kunnioittamisen sekä oikeusvaltion periaatteisiin. Kyseisen artiklan 2 kohdassa mainitaan lisäksi, että unioni pitää arvossa yhteisön oikeuden yleisinä periaatteina perusoikeuksia, sellaisina kuin ne taataan ihmisoikeuksien ja perusvapauksien suojaamiseksi tehdyssä, Roomassa 4 päivänä marraskuuta 1950 allekirjoitetussa Euroopan yleissopimuksessa ja sellaisina kuin ne ilmenevät jäsenvaltioiden yhteisessä valtiosääntöperinteessä. Komissio korostaa, että nämä määräykset koskevat unionia, eivätkä yksittäisiä jäsenvaltioita. Euroopan unionista tehdyn sopimuksen 7 artiklan nojalla rikkomisesta johtuva menettely voidaan aloittaa vain, jos jokin jäsenvaltio rikkoo vakavasti ja jatkuvasti 6 artiklan 1 kohdassa mainittuja periaatteita. Mikäli kyse ei ole yhteisön oikeuden rikkomisesta, komissio ei voi toteuttaa muita oikeudellisia toimia esimerkiksi Euroopan yhteisön perustamissopimuksen 226 artiklan (ent. 169 artiklan) nojalla. Tässä asiassa ei ole todettu rikotun yhteisön oikeutta. 2. Komissiolle ei Euroopan unionista tehdyssä sopimuksessa eikä Euroopan yhteisön perustamissopimuksessa ole myönnetty valtuuksia saattaa yhteisöjen tuomioistuimen käsiteltäväksi asiaa, jossa jäsenvaltio on mahdollisesti rikkonut ihmisoikeuksia, silloin, kun sillä ei ole mitään yhteyttä unionin oikeuteen. Mikäli asianomaiset katsovat, että Italia on loukannut ihmisoikeuksien ja perusvapauksien suojaamiseksi tehdyn yleissopimuksen heille takaamia oikeuksia, he voivat yleissopimuksen 34 artiklan nojalla nostaa kanteen Strasbourgin ihmisoikeustuomioistuimessa. On kuitenkin huomattava, että yleissopimuksen 35 artiklan 1 kohdassa määrätään kuuden kuukauden määräajasta.